## Rješenje kojim se društvu Duropack AG, Beč, odobrava objavljivanje ponude za preuzimanje društva Belišće d.d., Belišće

### NN 51/2010 (26.4.2010.), Rješenje kojim se društvu Duropack AG, Beč, odobrava objavljivanje ponude za preuzimanje društva Belišće d.d., Belišće

HRVATSKA AGENCIJA ZA NADZOR FINANCIJSKIH USLUGA

1227

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, na temelju Zahtjeva društva Duropack AG, Brunner Straβe 75, 1230 Beč, zastupanog po odvjetniku Tomislavu Tusu iz Odvjetničkog društva Žurić & partneri, Zagreb, Ivana Lučića 2A, za odobrenje objavljivanja ponude za preuzimanje društva Belišće d.d., Belišće, Trg Ante Starčevića 1, na sjednici održanoj 15. travnja 2010. godine, donijela je

RJEŠENJE

1. Društvu Duropack AG, Brunner Straβe 75, 1230 Beč, odobrava se objavljivanje ponude za preuzimanje društva Belišće d.d., Belišće, Trg Ante Starčevića 1.

2. Ovo Rješenje objavit će se u »Narodnim novinama«.

Obrazloženje

I. Društvo Duropack AG, Brunner Straβe 75, 1230 Beč, zastupano po odvjetniku Tomislavu Tusu iz Odvjetničkog društva Žurić & partneri, Zagreb, Ivana Lučića 2A (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 24. ožujka 2010. godine, na temelju odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Belišće d.d., Belišće, Trg Ante Starčevića 1, ponudu za preuzimanje i isprave iz članka 22. stavak 3. Zakona, a tražene izmjene i dopune ponude za preuzimanje 13. travnja 2010. godine.

II. Belišće d.d., Belišće, Trg Ante Starčevića 1, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva BELIŠĆE d.d., Belišće, Trg Ante Starčevića 1 (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 9. lipnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište Zagrebačke burze d.d.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, 23. veljače 2010. godine, stjecanjem 23.148 redovnih dionica Ciljnog društva s pravom glasa, pojedinačne nominalne vrijednosti 300,00 kuna, ukupne nominalne vrijednosti 6.944.400,00 kuna.

Predmetne dionice Ciljnog društva, Ponuditelj je stekao Ugovorom o kupoprodaji dionica, sklopljenim s društvom EUROCART S.R.L. 23. veljače 2010. godine.

Nakon predmetnog stjecanja, Ponuditelj zajedno s prethodno stečenih 287.885 redovnih dionica Ciljnog društva, drži ukupno 311.033 redovnih dionica Ciljnog društva s pravom glasa, pojedinačne nominalne vrijednosti 300,00 kuna, ukupne nominalne vrijednosti 93.309.900,00 kn, što predstavlja 26,71% udjela u temeljnom kapitalu Ciljnog društva i daje 26,96% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenih stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 500,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanka obveze iznosi 450,00 kuna.

Sukladno potvrdi Zagrebačke burze d.d., Zagreb, od 25. veljače 2010. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 452,03 kuna za dionice Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 500,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj je imatelj 311.033 redovnih dionica Ciljnog društva, a temeljni kapital Ciljnog društva podijeljen je na 1.164.312 redovnih dionica, nominalne vrijednosti 300,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 853.279 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Erste Group Bank AG, Beč i društva Raffeisenbank Austria d.d., Zagreb, kao garanta, u korist osoba koje će pohraniti svoje dionice u ponudi za preuzimanje.

VI/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/6

Urbroj: 326-111/10-4

Zagrebu, 15. travnja 2010.

Član Uprave
Ivan Vrljić, v. r.

Rješenje, NN 51/2010-1227